Kommer oor ongelukke met vragmotorsNege mense is Saterdag in die ongeluk op die N1 in Limpopo dood. (Foto: Facebook / Traffic Policing Affairs Limpopo) Die Padverkeersbestuurskorporasie (RTMC) het Saterdag ŉ beroep om vragmotorbestuurders gedoen om meer waaksaam op die pad te wees en ŉ groter poging aan te wend om padongelukke te voorkom. Dít volg nadat 15 mense Vrydag en Saterdag in twee afsonderlike botsings met vragmotors dood is. RTMC sê hy is bekommerd oor die getal padongelukke waarby vragmotors betrokke is. “Vragmotorbestuurders moet meer doen om die land se padveiligheidsinisiatiewe te ondersteun,” het RTMC in ŉ verklaring gesê. Luidens dié verklaring is ses mense Vrydag op die R55 by Clydesdale in KwaZulu-Natal dood toe ŉ vragmotor met ŉ sleepwa reg van voor teen ŉ ander voertuig gebots het. Geen verdere inligting is tans oor dié ongeluk beskikbaar nie. Die vragmotor wat Saterdag by die ongeluk op die N1 in Limpopo betrokke was. (Foto: Facebook / Traffic Policing Affairs Limpopo) Maroela Media het vroeër berig dat nog nege mense Saterdagoggend dood is toe ŉ vragmotor en ŉ Toyota Venture op die N1 in Limpopo gebots het. Die ongeluk het tussen Mokopane en Mookgopong in die Waterbergdistrik plaasgevind. Beskikbare inligting dui daarop dat die ongeluk moontlik plaasgevind het nadat een van die Toyota se bande gebars het. Al nege insittendes van die Venture, onder wie vier kinders, is in die ongeluk dood. “Albei ongelukke word deur RTMC se ondersoekeenheid en die polisie ondersoek. “RTMC versoek vragmotorbestuurders egter om uiters versigtig op die pad te wees om ongelukke wat voorkom kan word te verminder.”